Εύκολο παστίτσιο με κιμά που ψήνεται κατευθείαν στο ταψί!
Ο Χριστόφορος Πέσκιας μας δείχνει πώς να φτιάξουμε ένα αγαπημένο αλλά μπελαλίδικο φαγητό πιο εύκολα και πιο γρήγορα - αυτό το παστίτσιο με γιαουρτόκομμα αντί για μπεσαμέλ φτιάχνεται στον μισό χρόνο.
1 πακέτο μακαρόνια Νο 2 για παστίτσιο, 700 γρ. κιμάς μοσχαρίσιος από ελιά, 180 γρ. χαλούμι (ή ξηρή μυζήθρα  ή παρμεζάνα ή άλλο τυρί που μας αρέσει), χοντροτριμμένο, 4 μέτρια ξερά κρεμμύδια, χοντροκομμένα, 2 σκελίδες σκόρδο, χοντροκομμένες, τα φύλλα από 1 μάτσο μαϊντανό, ψιλοκομμένα, 2 κουτ. σούπας πελτές ντομάτας, 1 κουτ. γλυκού πάπρικα της αρεσκείας μας, αλάτι, φρεσκοτριμμένο πιπέρι, 120 ml ελαιόλαδο + επιπλέον για το ταψί, 1 κιλό γιαούρτι αγελαδινό στραγγιστό, πλήρες, 4 σκελίδες σκόρδο, λιωμένες, 120 ml ελαιόλαδο, 2 αυγά, ελαφρώς χτυπημένα, αλάτι, φρεσκοτριμμένο πιπέρι
Για να ετοιμάσουμε το γιαουρτόκομμα χτυπάμε στον πολυκόφτη τα σκόρδα με το ελαιόλαδο, μέχρι να γίνουν σαν κρέμα.Την αδειάζουμε σε μπολ, προσθέτουμε το γιαούρτι, τα αυγά και αλατοπίπερο και ανακατεύουμε καλά με ελαστική σπάτουλα.Για να φτιάξουμε το παστίτσιο προθερμαίνουμε τον φούρνο στους 160°C.Βράζουμε τα μακαρόνια  σε άφθονο αλατισμένο νερό που κοχλάζει, για 5 λεπτά.Τα στραγγίζουμε και με  ψαλίδι κουζίνας τα κόβουμε σε μικρότερα  κομμάτια.Προσθέτουμε 3-4 κουτ. σούπας από το επιπλέον ελαιόλαδο, 4 κουτ.  σούπας από το γιαουρτόκομμα και το μισό τυρί και ανακατεύουμε καλά.Χτυπάμε στον πολυκόφτη το μετρημένο ελαιόλαδο, τα κρεμμύδια και το σκόρδο, μέχρι να γίνουν πολτός.Τον ρίχνουμε σε μεγάλο μπολ και προσθέτουμε τον κιμά, τον μαϊντανό, τον πελτέ, την πάπρικα και μπόλικο αλατοπίπερο.Ζυμώνουμε καλά το μείγμα με τα χέρια μας για να γίνει ομοιογενές και σχετικά σφικτό, όπως του μπέργκερ.Στρώνουμε ομοιόμορφα τα μισά μακαρόνια σε ένα αρκετά βαθύ ταψί με  διαστάσεις περίπου 25 x 35 εκ. (ή ένα εξίσου βαθύ και στρογγυλό, με διάμετρο 28 εκ.).Από πάνω απλώνουμε το μείγμα του κιμά και το πιέζουμε ελαφρώς με τα  χέρια μας για να ισιώσει αλλά και να καλύψει εντελώς τα μακαρόνια.Αδειάζουμε τα  υπόλοιπα μακαρόνια πάνω στον κιμά και  τα στρώνουμε ομοιόμορφα.Τέλος, περιχύνουμε με το γιαουρτόκομμα και το ισιώνουμε με την ανάποδη από ένα κουτάλι.Φουρνίζουμε και ψήνουμε το παστίτσιο για 45 λεπτά, μέχρι το γιαουρτόκομμα να αρχίσει να ροδίζει περιμετρικά του ταψιού.Πασπαλίζουμε το φαγητό με το υπόλοιπο τυρί και ψήνουμε για άλλα 15-20 λεπτά,  μέχρι να ροδίσει ωραία η επιφάνεια.Ξεφουρνίζουμε και αφήνουμε το φαγητό να  ξεκουραστεί και να δέσει για τουλάχιστον 30 λεπτά, προτού το κόψουμε σε κομμάτια και σερβίρουμε.
Γιαούρτι,Μοσχαρίσιος κιμάς